अब फुल नेम से ही होगा रिजर्वेशन
ट्रेन में रिजर्वेशन कराने वालों को अपना पूरा नाम, सरनेम सहित बताना होगा। रिजर्वेशन तभी होगा, जब फार्म में नाम और सरनेम पूरा लिखा होगा। रेल मंत्रालय ने शॉर्ट नेम से रिजर्वेशन पर पाबंदी लगा दी है। शॉर्ट नेम से टिकट जारी करने वाले रेलवे कर्मचारी पर कार्रवाई की भी बात कही गई है। ऐसा रिजर्व टिकटों की हेराफेरी रोकने के लिए किया जा रहा है।
ए शर्मा, बी मजुमदार, अब इस तरह के शाॅर्ट नेम से रिजर्वेशन नहीं होगा। रिजर्वेशन फार्म में सरनेम के साथ पूरा नाम भी लिखना होगा। रेलवे बोर्ड के डायरेक्टर पैसेंजर मार्केट विक्रम सिंग ने इस बदलाव के निर्देश दिए हैं। जारी पत्र में कहा गया है कि यात्री फार्म में पूरा नाम भरकर देते हैं, फिर भी क्लर्क शॉर्ट नेम से टिकट जारी करते हैं। यात्री भी ऐसे नाम से टिकट हासिल करने लगे हैं। इससे रिजर्व टिकट की हेराफेरी की आंशका बढ़ जाती है। बताया गया है कि पूरा नाम नहीं लिखे होने के कारण उसी केपिटल अक्षर वाला व्यक्ति सही यात्री के स्थान पर सफर कर लेता है। नई व्यवस्था से इसी पर रोक लगेगी। रेलवे बोर्ड ने सभी जोन के चीफ कमर्शियल मैनेजर को पत्र लिखा है।
ज्यादा अक्षर दर्ज करें
रिजर्वेशन क्लर्क को निर्देश दिए गए हैं कि वे रिजर्वेशन सिस्टम में यात्री का पूरा नाम दर्ज करें। अगर नाम बड़ा है तो सिस्टम जितने अक्षरों को दर्ज करेगा उतने को ही सही नाम माना जाएगा। समझिए कि पीआरएस की क्षमता 15 अक्षरों की है और नाम 20 अक्षर का है तो यात्री के नाम के पहले से 15 नंबर तक के अक्षर सिस्टम में दर्ज होंगे।
hin_Deva hin_Deva hin_Deva hin_Deva hin_Deva